Localizador de recursos electrónicos :: Fiador: Préstamo Interbibliotecario\nPréstamo Interbibliotecario e Acceso ao Documento\n(Última actualización, decembro 2021)\nQue é o servizo de préstamo interbibliotecario?\nComo utilizar o servizo\nTempo de recepción e consulta de documentos\nO préstamo interbibliotecario ten como obxectivo localizar e obter o orixinal ou a copia de calquera tipo de documento que non se atope na Biblioteca Universitaria de Vigo.\nO servizo de préstamo interbibliotecario tamén actúa como centro prestatario dos fondos propios para outras institucións.\nÁs persoas usuarias da Biblioteca da UVigo (PDI, alumnos, PAS e usuarios externos).\nÁs bibliotecas externas que soliciten préstamos de orixinais e reproducións de documentos que teña a Biblioteca da Universidade de Vigo.\n1. Busca o documento na biblioteca\nAntes de solicitar calquera documento, é moi importante consultar sempre o catálogo da biblioteca ou os recursos electrónicos para asegurarse de que non esté xa na Biblioteca Universitaria.\nSe o documento se atopa nalgunha das nosas bibliotecas, debe solicitarse aos mostradores de préstamo.\n2. Date de alta no formulario\nPara acceder ao servizo, tes que ser usuario da Biblioteca Universitaria e ter a tarxeta TUI ou o carné da Biblioteca.\nSe é a primeira vez que utilizas este servizo, previamente debes solicitar a alta a través do formulario de alta.\nCando o servizo te dea de alta no programa, recibirás un correo-e de confirmación cunha ligazón, un identificador e un contrasinal para acceder ao formulario de solicitudes.\nSe esqueces o contrasinal, podes cambiala na páxina de solicitudes introducindo o correo electrónico e clicando " Lembrar contrasinal"\n3. Solicita o documento\nAccede ao formulario de petición co correo electrónico e o contrasinal e introduce os datos do documento solicitado (se solicitas varios artigos dunha revista debes facer unha petición por cada artigo).\nIndica no campo “Notas” onde desexas consultar os documentos orixinais: na Biblioteca Central da universidade (campus Lagoas-Marcosende), na biblioteca de Torrecedeira ou nas bibliotecas centrais dos campus de Pontevedra e Ourense.\nCando esteas dado de alta, dende o “Menú de usuario”, poderás realizar novas peticións, consultar as solicitadas ou cambiar o teu contrasinal.\nEn caso de coñecer o DOI ou o nº de identificación de Medline ( PMID), é suficiente con introducilos no campo correspondente e xa non será necesario introducir os demais datos bibliográficos.\nTodas as persoas usuarias recibirán as reproducións por correo-e. Cando isto non sexa posible, os membros do PDI recibirán as fotocopias no seu lugar de traballo e os alumnos e usuarios externos terán que recollelas na biblioteca que indiquen.\nAs reproducións e o uso delas, farase de acordo coa lexislación vixente sobre propiedade intelectual e cos acordos internacionais.\nConsulta de obras orixinais\nA duración e o tipo de consulta dos documentos dependerá das pautas marcadas polas bibliotecas provedoras.\nAs obras en préstamo pódense consultar na Biblioteca Central (campus Lagoas-Marcosende), na biblioteca de Torrecedeira, e nas bibliotecas centrais dos campus de Pontevedra e Ourense.\nAs obras non poderán saír da biblioteca.\nPara a consulta na sala debe identificarse coa tarxeta universitaria ou co carné da Biblioteca Universitaria.\nO tempo de obtención dos documentos varía en función da Biblioteca á que se faga a solicitude, á forma de recepción (correo postal, correo-e, etc.) e o tipo de documento.\nO servizo de préstamo interbibliotecario ten uns custos xa que a mayoría das bibliotecas cobrán polo envío dos documentos. Estes custos, fan que sexa importante axustar as solicitudes aos documentos que realmente se necesiten.\nTarifas nacionais Aplicaranse as tarifas REBIUN (Red Española de Bibliotecas Universitarias) ou outras que o centro provedor estableza.\nTarifas internacionais Aplicarase o coste da obtención do documento establecida polo centro proveedor.\nOs documentos facilítanse exclusivamente con fins de investigación persoal de carácter cultural ou científico. O usuario responderá do uso dos mesmos de acordo co Real Decreto Lexislativo 1/1996, Texto Refundido da Lei de Propiedade Intelectual.\nTel. 986 813 844\nFerramentas onde localizar documentos\nPórtico: buscador de revistas e libros electrónicos a texto completo das bibliotecas universitarias galegas.\nDialnet: artigos de revistas, libros, capítulos de libros e teses doutorais, moitos deles a texto completo.\nCatálogo colectivo de REBIUN: localiza documentos nas bibliotecas unviersitarias españolas.\nWorldCat: localiza documentos en calquera lugar do mundo.\nInfografía do servizo\nNormativa e directrices\nPrincipios e directrices da IFLA


TRAMPAS CONTRA A VESPA VELUTINA - Concello de Santa Comba\nTRAMPAS CONTRA A VESPA VELUTINA\nO Servizo Municipal de Protección Civil do Concello de Santa Comba ven de instalar trampas por diversos puntos do concello para tratar de capturar as raiñas de vespa asiática co fin de evitar que creen novos niños de cara o verán e tratar de reducir o presencia destes insectos.\nAs trampas consisten nuns recipientes plásticos aos que se lle añade un líquido concentrado que atrae as vespas e non a outros insectos estas entran na trampa e morren afogadas. Ditas trampas serán revisadas con regularidade para controlar a cantidade de vespas capturadas. As mesmas foron colocadas en zonas do casco urbán onde e mais frecuente a presencia de persoas e sobre todo nenos asi mesmo tamen se colocaron onde o ano pasado foi máis frecuente a retirada de niños secundarios.\nDesde fai semanas os efectivos deste Servizo están a retirar niños primarios en invernadoiros e alpendres en distintas zonas do Concello, tarea crucial que se realiza de forma sinxela e sen perigo. Os niños primarios son aqueles construídos por una raiña tras sair do período de aletargamento invernal. Neles a raiña pon os ovos que darán lugar a primeira xeración de vespas obreiras, e que crearán un niño secundario.\nPregase os veciños que revisen os galpóns, garaxes e aleiros de tellados que son os lugares avituais donde crean os niños as raiñas. Para a retirada dos niños non duden en avisar o Servizo de Protección Civil no teléfono 981881267.\nCarlos Casares e a Xeración dos 60\nXVIII Concurso de Redacción «As Nosas Letras» 2017\nNOVO EQUIPAMENTO PARA PROTECCIÓN CIVIL DE SANTA COMBA


Galicia en Puerto Rico: OBAMA CUMPRE 50 ANOS\nO primeiro mandatario norteamericano, Barack Obama, está hoxe de aniversario. Cincuenta anos cumpre o presidente número 44 da historia dos Estados Unidos de América. Como sinalan varios comentaristas, faino en plena crise económica, moi serios problemas coa débeda do pais, a Cámara de Representantes e o Senado feitos un fervedoiro, recortes obrigados nos orzamentos e, porén, con algo menos de popularidade da boa, da moita coa que, como é ben sabido, chegou ó poder.\nBarack Hussein Obama naceu en Honolulu, Hawai, Estados Unidos, o 4 de agosto de 1961. Graduouse na Universidade de Columbia e na prestixiosa escola de Dereito da Harvard Law School. Foi senador por Illinois desde 2005, o primeiro candidato afroamericano do Partido Demócrata e o primeiro en exercer a mais alta maxistratura da nación americana. O pobo deulle a súa confianza nas eleccións xerais do 4 de novembro de 2008, tomando posesión do seu cargo o 20 de xaneiro de 2009.\nÁ súa chegada a Puerto Rico, o pasado 14 de xuño, na Base Muñiz\nA mediados do pasado mes de xuño, o dia 14, o Presidente Obama visitou Puerto Rico, onde deu a sorpresa saltándose o programa oficial, ó entrar nunha panadería galega de San Juan, Kasalta, para tomar un sándwich chamado Medianoite. O xerente xeral do establecemento, Xesús Herbón Paradela, lucense de Pacios, Baralla, encargouse de atendelo persoalmente con grande satisfacción. O feito deu a volta ó mundo e apareceu tamén na primeira edición deste blog. Con aquela nova, precisamente, botou a andar este proxecto.\nE que cumpra moitos mais.\nCo gobernador de Puerto Rico, Hon. Luis Fortuño, e a súa familia\nPublicado por Xose Luis en 12:20


Cosméticos halal en África e a súa diáspora - AFRIKHEPRI\nUn Africano en dous é musulmán. Durante moito tempo ignorados ou mal entendidos polos xigantes da industria cosmética, as necesidades de beleza das mulleres musulmás foron dirixidas durante uns anos por unha nova onda de marcas de nicho con maior éxito.\nSegundo o Cumio Económico Mundial Islámico celebrado en Dubai o mes pasado, espérase que o cosmético musulmán e o mercado de coidados persoais crezan case 74% por 2020 a 80 millóns.\nUn segmento de mercado difícil de definir.\nA poboación musulmá do mundo é a miúdo citada como unha "comunidade global". De feito, hai unha gran variedade de subconxuntos socio-culturais, con diferentes obxectivos xeográficos, étnicos e culturais. O seu principal denominador común: os valores (e práctica) do Islam.\nÁfrica e a súa diáspora son millóns de persoas de fe musulmá (practicando ou non). As novas xeracións son moi cómodas co mundo moderno, pero aínda son moi fieis á súa fe (ou incluso máis que a xeración dos seus pais). Atopar un equilibrio entre a práctica da fe, a práctica da beleza ea aprobación da súa comunidade pode ser difícil para algunhas mulleres musulmás.\n"Mesmo se non mordes no seu batom, comemos boa parte. "...\nO término "halal" refírese a todo o que está permitido pola lei sharia, a lei islámica. Non se trata só de comida, como pensamos con demasiada frecuencia, senón tamén de hábitos de estilo de vida, "moralidade musulmá". A práctica musulmá dita que non consome nin carne de porco nin alcohol. Se os textos relixiosos falan de inxestión, que tal a aplicación destes produtos (ata de forma minúscula) no corpo? É o Instituto de Normalización e Metrología dos Países Islámicos que define as pautas prácticas que deben cumprir os fabricantes e os comerciantes de cosméticos halal, segundo os edictos relixiosos. Excepto os batons e as pastas de dentes que están en contacto directo coa boca, nada é tan estricto para produtos de hixiene e cosméticos.\nMarcas de nicho.\nEmpuxando o concepto ata o final, algunhas marcas crearon cosméticos cuxas formulacións non conteñen carne de porco (graxa ou xelatina), nin alcohol (ata alcohol desnaturalizado ou alcohois grasos) ou incluso extractos de insectos (cochinilla para colorear pigmentos). Estas marcas destacan a súa etiqueta Halal Authority Board, unha referencia mundial en canto a certificación.\nDesenvolvidos para mulleres musulmás, moitas (pequenas) marcas están dirixidas por mulleres empresarias da comunidade musulmá, principalmente na diáspora: Jamal (Francia), Samina Pure Make Up (Reino Unido), One Pure (Canadá) ), Shfee Halal Care (Países Baixos) ...\nÁfrica a dúas velocidades.\nNo norte de África, o posicionamento halal é unha das prioridades dos ministerios da economía (especialmente en Marrocos) onde se desexa facer todos os esforzos para que as industrias locais poidan desenvolver e exportar produtos certificados halal na rexión. mundo enteiro.\nNo África subsahariana, as marcas enfróntanse a dous grandes obstáculos. Por unha banda, un interese real para as marcas francesas e americanas. Doutra banda, o uso de produtos naturais e recetas "caseras" existentes nos seus países.\nGrupos grandes "favorecidos polo Islam".\nEn 2012, Colgate-Palmolive comercializou pasta de dentes halal certificada sen gelatina de porco. En lugar de recorrer a certificacións halal e modificacións de fórmulas, as marcas mainstream confían no marketing cultural dos seus produtos: esencialmente xampús. O soporte oriental e o apoio oriental da musa, Unilever e Henkel lanzaron produtos exclusivos para o tratamento capilar de mulleres veladas. O grupo Unilever ea súa marca Sunsilk crearon o rango de champú Clean & Fresh, formulado específicamente para as mulleres que usan o veo e cuxos cabelos están particularmente danados por fricción e falta de ventilación. Henkel lanzou o seu Gliss & Restore "o primeiro capilar específicamente para os cabelos velados. En canto ao líder mundial, L'Oréal, afirma que "o mercado dos cosméticos halal é un mercado que vemos, como outros, pola nosa ambición de universalizar a beleza".\nEditado por primeira vez www.panafricanbeauty.com\nInglot - O2M Halal - Esmalte de uñas transpirable - 619\na partir do 7 de xullo de 2020 8:01\nNon probado en animais\nNon contén tolueno, formaldehído, ftalato de dibutilo (DBP), cánfora\nSerie O2 M - halal (transpirable)


Por qué durmimos? A qué se debe esa necesidade tan inevitábel que nos envolve todos os días? Por qué é necesario ficar inconscientes, a expensas de amigos e inimigos? Algo tan crucial, e potencialmente perigoso, debe ter unha función importante para a vida, senón xa tería desaparecido co devecer evolutivo. Hai moitas teorías que tentan explicar a función do sono, mais so unha delas está sendo claramente confirmada polos experimentos: durmir é necesario para aprender, para fixar na memoria os sabores novos de cada día.\nTodos os días – ou case todos-, durante unhas 8 horas, o teu estado consciente se desvanece e “desapareces” do mundo. Durante ese tempo a maioría dos teus músculos están literalmente paralizados, perdes a capacidade de regular a temperatura do corpo e diminúe, case até bloquearse, a función dos teus sentidos – te volves cego e xordo, perdes o tacto, etc. Algo importante ten que pasar para tanto sacrificio: o cerebro, e o resto do sistema nervioso, non están “durmindo”, senón que funcionan a toda máquina, a misión é aproveitar ese tempo para reorganizar o acontecido polo día, pór cada cousa no seu sitio e, desa maneira, ao día seguinte, espertar exquisitamente preparado para seguir aprendendo e saboreando a vida. Os días que isto non ocorre, cando nos privamos desas horas de sono, o aprendizaxe é moito menos eficaz e o corpo, mediante silenciosos berros, nos avisa de que o sistema precisa reorganizarse: estamos esgotados.\nA teoría do cansazo físico\nDurante moito tempo se creu que o sono era un estado pasivo, un colapso enerxético do organismo ao que se chegaba despois dun día de actividade; algo que resulta lóxico e que todos pensamos/sentimos de maneira intuitiva. Esta teoría “enerxética” do sono indica que é preciso bloquear a actividade física para que se produza unha recuperación dos cansados órganos e tecidos. Aínda que esta idea non está totalmente descartada, tampouco parece que funcionemos con baterías recargábeis e non hai experimentos que a demostren de maneira convincente; así mesmo hai animais que nos ensinan que non é preciso durmir para recuperar forzas: os golfiños, por exemplo, nunca paran, senón que alternan os dous hemisferios cerebrais para durmir, de tal xeito que sempre teñen un en estado de vixilia.\nNon é físico, é mental\nO que si que está demostrado é que o sono mellora a memoria e o aprendizaxe. Un dos experimentos clave para asentar definitivamente esta teoría se publicou este mes na revista Nature: científicos de dúas universidades norteamericanas demostraron que as rexións do cerebro que se “adestran” durante o día son tamén as que máis se activan durante o sono, e que esa activación ten como consecuencia unha mellora específica das tarefas aprendidas. Qué é o que ocorre durante o sono? De qué actividade estamos a falar?\nCando estamos durmindo o cerebro ten unha actividade eléctrica exuberante, tan intensa como no día, mais totalmente distinta. Durante o sono profundo as neuronas sincronizan a súa actividade e producen unhas descargas eléctricas rítmicas, de entre 0,1 a 4 ciclos por segundo: son as chamadas ondas-lentas do sono (que, por certo, se interrompen de cando en vez, durante o chamado sono REM, momento que aproveitamos para ter ensoñacións e trepar por un pemento de Herbón xigante). Esas ondas-lentas son máis intensas nas rexións do cerebro que veñen de ser activadas polo día, e parece ser que esa activación da lugar á memoria (a través dun reforzamento das sinapses, no que participan os prións do artigo anterior). No experimento recen publicado os investigadores estudaron o electroencefalograma (EEG) de voluntarios que viñan de facer unha tarefa moi específica no ordenador (un xogo que aprendían por primeira vez), e advertiron que durante o sono as ondas-lentas da zona cerebral activada polo xogo eran un 25 % maiores. Ademais, o feito de durmir facía que mellorasen a súa habilidade nun 11 %.\nReivindicando a sesta\nO corpo precisa do sono para que o cerebro se reorganice, mais, vale calquera tipo de sono? En calquera momento? Non vale calquera tipo, senón que ten que ser un sono profundo (e dicer, con ondas-lentas). Mais parece que o momento non é tan crítico, xa que outro descubrimento recente (este publicado en Nature Neuroscience) demostrou que as sestas, eses períodos breves de sono que se toman ao longo do día son…unha marabilla: melloran a alerta, a produtividade e o estado de ánimo e, o que é máis importante, poden producir unha recuperación espectacular na capacidade de aprendizaxe para o resto do día. O principal requisito é que sexa unha sesta con sono profundo. Outra conclusión deste traballo é que a sensación psicolóxica de “estar queimado” que se produce despois dun esforzo mental prolongado (caracterizada por aumento de irritación e frustración, xunto con diminución da eficacia) pode non ser consecuencia dunha fatiga físico-mental, senón simplemente que o corpo está suplicando por unha reorganización das rexións do cerebro máis utilizadas: vai sendo hora de deixarse mecer por Morfeo.\nQue durmades ben.\nO sono reforza a memoria:\nResumo do artigo orixinal.\nA sesta tamén axuda.


Xogos de Casino On Mobile Bill |lucks Casino | Agarre £ 5 Bonos Libre\ncasa » Xogos de Casino On Mobile Bill | lucks Casino | Agarre £ 5 Bonos Libre\nAgora Agregar encargos para xogos de Casino On Mobile Bill rápido e facilmente en Lucks Casino – Agarre £ 5 Bonos Libre\nxogadores namorados agora poden engadir custos ou depositar diñeiro xogos de Casino en conta do móbil e pagar iso nunha data posterior, lucks Casino. Como resultado, eles non teñen que garantir sempre que teña diñeiro suficiente, a fin de ser capaz de participar en entallas novos móbiles en Internet.\nProceso de activación é simple e fácil e contas teñen que ser pagadas ao final de cada mes – Rexístrese agora\nA conta de teléfono opcións de slots son fáciles de realizar e, xeralmente, implica pagar clientes os depósitos xogo de slot xunto con seus pagamentos de contas de teléfono ao final de cada mes. Os pagamentos relativos aos xogos de Casino en conta do móbil son válidos en diñeiro, así como a tarxeta, aínda que sexa un pagamento de tarxeta de crédito, que é xeralmente preferido.\nO proceso de activación é simple:\nA fin de ser capaz de utilizar os xogos de Casino en instalacións conta do móbil, A opción por este terá que ser activado na páxina web do Casino.\nO proceso de activación pode ser levada a cabo dun xeito rápido e sinxelo e non leva máis que dez minutos.\nXa que a activación do pagamento opción conta de teléfono do Casino que se fixo, Unha confirmación será enviado ao seu enderezo de correo electrónico do usuario Casino.\nOs detalles sobre o depósito Casino por instalacións de conta de teléfono pode ser entón lido polo cliente no seu correo electrónico.\nDetalles auténtica Banking obrigatorio De Lucks Casino clientes\nUn dos requisitos para o seu uso de xogos de Casino en instalacións conta do móbil nun casino é a prestación de auténticos detalles bancarios. Estes son necesarios sobre todo para fins de seguridade. en realidade, as opcións de Casino conta SMS son activados só despois os datos bancarios presentados polos clientes foron moi coidadosamente verificar.\nSen Imposición Imposto sobre o depósito taxas en Lucks Casino\nAs instalacións conta do móbil non implican imposicións fiscais de calquera tipo,. Os clientes poden, polo tanto, estar seguro de ser capaz de utilizar tales Casino móbil instalacións conta de teléfono sen ter que pagar unha cantidade enorme de impostos a finais de cada mes. O que é máis, Descontos interesantes poden ser proporcionadas sobre os tipos de depósito Casino para os usuarios dos xogos de Casino en instalacións conta do móbil. Esta é unha enorme vantaxe para os xogadores regulares que buscan aforrar diñeiro nas súas actividades de xogos en liña.\nválido para 1 anos como mínimo:\nAs opcións de Bill teléfono móbil Casino seguen sendo válidos para uso por usuarios por primeira vez por un período dun ano.\nCando un ano pasou, o pago Casino por opcións de conta de teléfono terá que ser renovado xa.\nO pago por conta de teléfono xogos facturas adoitan ser enviados a través de correo electrónico, pero ás veces, estes poden ser enviados por SMS instalación ben.\nAs instalacións para xogos de Casino en conta do móbil pode ser renovado por ata tres a catro anos de cada vez.\nPagos atempados convertido para evitar penalidades\ntodo xogos de Casino na conta de teléfono facturas deben ser pagadas a tempo para evitar unha penalización. Recibos sempre dan mediante o pago da factura. Estes tamén son enviadas para os clientes.


O papel do noso monte no Cumio de París\n11:34 Martes, 05 de Xullo de 2022\nCastelao xa nos deixou dito “vale máis unha terra con árbores nos montes ca un Estado con ouro nos bancos”\nFalabamos en xaneiro do Cumio de París, ennegrecido polos atentados, e de que o que debía ser a decisión do século pasou sen pena nin gloria polas nosas vidas. Prometemos entón debullar o sentido dos acordos relativos ao monte en canto ao seu papel na redución do Cambio Climático, polo que faremos unha breve achega ao que ten que ser un estudo e unha planificación realizados por especialistas.\nCastelao xa nos deixou dito “vale máis unha terra con árbores nos montes ca un Estado con ouro nos bancos”, agora estamos vendo o tesouro nos nosos montes, aínda que non gustemos de moitas especies que están plantadas, ese é outro debate.\nO monte é bosque?\nNa tradución do documento do Cumio de París para o español, o termo "forests" está traducido como "bosques", figura así en varias partes do documento. Eis o primeiro desatino, pois, nos nosos montes, o que podemos clasificar como bosque é unha pequena parte, o resto son cultivos ou mesmo invasións a eito, naturais ou fomentados. En definitiva, os eucaliptais nin son bosque, nin mato, nin foresta, son un simple cultivo, como un campo de trigo. É por iso que a pesar de que a palabra non describe a realidade do noso monte, temos que aceptala, a contragusto, como sinónimo de monte en xeral, arborado ou non.\nA biomasa forestal, o bosque segundo o Acordo, ten unha influencia fulcral no proceso de cambio climático, fixa o carbono atmosférico na madeira, nas follas e no chan, e emíteo de novo á atmosfera ao morrer e podrecer, ao arder ou cando é substituída por cultivos agrícolas ou urbanizados. É unha medida importante para a análise da produtividade do ecosistema e tamén para avaliar o potencial enerxético e a función dos bosques no ciclo de carbono.\nO contido do acordo\nO Preámbulo do Acordo salienta a importancia de conservar e aumentar os sumidoiros e depósitos dos gases de efecto invernadoiro mencionados na Convención, este é o primeiro paso para falar dos bosques.\nAsí, a sección financeira da decisión do cumio recoñece “a importancia duns recursos económicos adecuados e estables, incluíndo pagos por resultados". No capítulo relativo ao financiamento, punto 55, "recoñécese a importancia que revisten os recursos financeiros, entre eles os incentivos destinados a reducir as emisións debidas á deforestación e á degradación forestal e a promover a función da conservación, a xestión sostible dos bosques e o aumento das reservas forestais de carbono, así como para a aplicación de enfoques de política alternativos, como os que combinan a mitigación e a adaptación para a xestión integral e sostible dos bosques, á vez que se reafirma a importancia dos beneficios non relacionados co carbono que levan asociados eses enfoques, alentando a que se coordine o apoio procedente de, entre outras, as fontes públicas e privadas”.\nÉ dicir, admítese a posta en marcha de recursos económicos, públicos e privados, destinados á redución de emisións por causa da deforestación e degradación forestal, mediante a conservación e xestión sostible e integral dos bosques, como reservorios de carbono.\nPosteriormente, as partes acordan no artigo 5 que “deberían adoptar medidas para conservar e aumentar os sumidoiros e reservorios de gases de efecto invernadoiro, acadando un equilibrio entre as fontes emisoras e os sumidoiros, entre os que se atopan os bosques, insistindo nos medios financeiros para adoptar estas medidas.”\nPor primeira vez, o papel da cobertura forestal é recoñecido na loita contra o Cambio Climático e así figura no Acordo de París. Un paso de xigante respecto do Protocolo de Kioto, que non asignaba máis ca un discreto e limitado papel ao bosque.\nVolvendo de París\nÉ por iso que as medidas de promoción da forestación e a biodiversidade nos montes e a súa xestión integral e sostible deben ser liñas básicas do desenvolvemento da política do monte, liñas a defender e impulsar. Agora, o noso papel, de volta de París co Acordo baixo do brazo, debe ser o de esixir eses apoios financeiros para a conservación e xestión sostible e integral dos bosques, como reservorios de carbono, e non como unha moda ou un novo negocio.\nValoración do noso monte\nOs economistas tenden a darlle valor a todas as cousas, a pesar de que aínda é incomprensíbel a día de hoxe pórlle prezo á auga e ao aire, mais é o único xeito de ponderar relativa e comparativamente estes recursos básicos que nunca valoramos como corresponde. Así, no Inventario Forestal hai feita xa unha cuantificación económica da fixación do carbono que pode ser aplicada ao noso monte, está realizada en base ao método de valoración de activos naturais, ambos documentos do Ministerio do Medio ambiente do Estado, que non imos detallar polo miúdo agora. O caso é que aos 2 millóns de hectáreas de monte de Galiza (do que o 46% é superficie arborada e, desta, o 29,3% conta con especies autóctonas) adxudícaselles un valor total, por todo tipo de actividades realizadas neles, dende a explotación forestal, á gandeira e á cinexética, duns 1.131 millóns de euros. Destes, 496 millóns corresponden á fixación de carbono. O que estamos a dicir é que o valor económico medio da fixación de carbono no noso monte é de 260,7 € por hectárea.\nE que significa isto en termos relativos?. Neste momento, o maior aproveitamento do monte galego é a obtención de madeira, fundamentalmente para celulosa, mais tamén para outros usos. Pois ben, o valor da madeira producida é de 105 € por hectárea. É dicir, o valor da fixación de carbono é 2,4 veces máis alto que o máximo rendemento económico tirado da madeira extraída dos montes. En resume: a madeira vale máis en pé que cortada.\nMais, cal é o problema?\nO eucalipto, dado o seu rápido crecemento, fixa unha grande cantidade de carbono, 4,8 toneladas en 40 anos, mais a idade óptima do eucalipto é considerada entre 9 e 14 anos. Ademais, debido á predominancia do eucalipto e ao uso que se lle dá, celulosa ou enerxía, o carbono retido na madeira é liberado rapidamente de novo á atmosfera, polo que as plantacións destinadas á explotación a curto prazo non son un reservorio eficaz de carbono. Polo que, a xestión do monte como monocultivo, e como monocultivo de eucalipto, choca co seu interese como reservorio para a fixación de carbono.\nEste é o verdadeiro papel do noso monte no mundo de hoxe, e por iso, ademais de mellorar a produción, procurar o cambio de especies e a digna comercialización da madeira, debemos esixir que as penalizacións e achegas dos países máis contaminantes, compensen o papel daqueles nos que o monte aporta solucións de futuro contra o Cambio Climático, coma nós.\nComo Castelao, tan lucidamente, proclamou hai xa ben tempo: vale máis unha terra con árbores nos montes....


Tempo de lecer Ourense - IlMaquinario Teatro volve a Ourense con: "Perplexo"\nA obra estreouse en outubro do ano 2014 e o ano seguinte recibiu cinco galardóns María Casares\nHaberá funcións os días 16 e 17 de decembro, ás 20.30 horas, no Auditorio Municipal\nActividade: Presentación de Perplexo.\nCompañía: IlMaquinario Teatro.\nDatas: 16 e 17 de decembro de 2016.\nPerplexo é unha obra orixinal de Marius Von Mayenburg pola que apostou a compañía ourensana IlMaquinario Teatro para levala aos escenarios no ano 2014. Trátase dunha obra orixinal do dramaturgo e profesor alemán Marius von Mayenburg, un dos autores europeos de maior éxito na actualidade, que dirixe Tito Asorey e que protagonizan Melania Cruz, Fernando González, Fran Lareu e Laura Míguez. Partindo dun dos últimos textos do dramaturgo alemán Marius Von Mayenbug, a compañía constrúe unha delirante comedia sobre a dificultade de atoparnos a nós mesmos na sociedade actual. A estrea foi no mes de outubro daquel ano no Teatro Principal e uns meses despois a compañía ourensana recibía a feliz noticia de ser galardonada con cinco galardóns María Casares -Mellor Vestiario, Mellor Iluminación, Mellor Adaptación-Tradución, Mellor Dirección e Mellor Espectáculo- por esta produción.\nIlMaquinario teatro volve á súa cidade con esta obra e faino con dúas funcións programadas no Auditorio Municipal de Ourense, previstas para os días 16 e 17 de decembro ás 20.30 horas -ademais dunha función para os escolares o día 16 de decembro ás 11.30 horas-.\nDe feito, malia que Perplexo é un espectáculo para público adulto, a compañía puxo a disposición dos escolares unha unidade didáctica específica sobre os temas da peza que pode ser utilizada para a realización de campañas no 2º ciclo da ESO, Bacharelatos e Ciclos Formativos. Así, preténdese fomentar entre o alumnado a asistencia e o gusto polo teatro, reflexionar sobre a arbitrariedade do universo e sobre o noso papel como seres humanos en sociedade, cuestións que os asistentes á función de mañá -600 alumnos e alumnas de 4º de ESO, bacharelato e ciclos Superiores do CIFP Portovello, IES Lagoas, IES E Blanco Amor, CPR Sta Teresa de Jesús e CPR A Purísima, convocados pola Concellería de Educación- terán oportunidade de debater cos integrantes da compañía logo da representación.\nOs membros da compañía teatral, acompañados pola concelleira de Cultura, Belén Iglesias, e máis polo técnico de Cultura, Manuel Freire, presentaron estas novas funcións nunha rolda de prensa que se celebrou este xoves no Teatro Principal.\nO argumento da obra é o seguinte: Laura e Fernando volven a casa despois das vacacións, mais ao pouco de entrar perciben nela pequenos pero estraños cambios: unha nova planta aparece na cociña, o seu gato non está por ningures e a luz está cortada por falta de pago, aínda que uns amigos da parella, Fran e Mela, quedaron ao coidado das cousas na súa ausencia. Cando esta nova parella aparece en escena a situación da un xiro, pois semella que eles son os verdadeiros e lexítimos propietarios da vivenda.


ESTE DOMINGO DISPÚTASE O INTERPARROQUIAL DE FÚTBOL DO CONCELLO DE MESÍA, COA NOVIDADE DA CATEGORÍA DE FÚTBOL 5 | Concello de Mesía\na mañá de hoxe xoves sorteouse o cadro de competición do Torneo Interparroquial de Fútbol Concello de Mesía 2014, que se disputa o vindeiro domingo 31 de agosto no campo municipal de céspede artificial en Visantoña.\nEn total, nesta edición do torneo participan nove equipos de cinco parroquias. A novidade nesta ocasión é a categoría de fútbol 5, con xogadores de cinco a nove anos das parroquias de Mesía e de Visantoña. O seu partido xogarase ás 11:45 horas.\nA competición de fútbol 8 desenvolverase durante a mañá, desde as 10:00 ata as 13:45 horas, cando se entregarán os trofeos. Nesta categoría competirán os equipos de Cumbraos, Mesía, Visantoña e Xanceda, campión no torneo de 2013.\nE a categoría de fútbol 11 ten en liza os equipos de Mesía, Olas (gañador en 2013) e Visantoña. Os partidos comezan ás 15:30 horas e a entrega de trofeos está prevista para as 18:30 horas.\nO Torneo está organizado pola Concellería de Deportes do Concello de Mesía e conta coa colaboración de Coca-Cola.\nO Concello de Mesía anima a achegarse a apoiar os distintos equipos e ver este espectáculo deportivo.\nPode obter o cadro de competición en formato pdf.


Por que usar software libre? | Recursos educativos para mestres\n17 de abril de 2009 - 14:31\t - Software libre\nGNU/Linux e o software libre\nCrecemento espectacular do software libre en Galicia\nRaquel\t- 20 de abril de 2009 - 10:21\nA REALIDADE É QUE HAI MOI POUCA INFORMACIÓN E TAMÉN MOI POUCA FORMACIÓN NESTO DAS TIC.PARA PODER SER COHERENTES DEBERÍAMOS SABER AS OPCIÓNS E DESPOIS ACTUAR EN CONSECUENCIA.\nAna\t- 20 de abril de 2009 - 10:19\nEstou completamente de acordo co que expós e o que me gustaría é establecer un paralelismo co que está a pasar nas aulas dende fai xa demasiado tempo.\nO currículum está en mans dos libros de texto que, como sabemos, benefician economicamente a uns poucos. As propostas didácticas que aparecen neles priorizan como ti ben dis o individualismo, a competitividade. O/a mestre/a non é autónomo/a pedagoxicamente, fai o que toca ese día sen analizar o currículum oculto que subliminalmente determina nos cativos/as unha disposición para a vida: debo dar a resposta correcta e non cuestionarme nunca a idoneidade da pregunta\nCon este panorama, resulta paradóxico que en tódalas programacións se formulen obxectivos de cara á autonomía do alumnado e, como modelo a seguir, sexamos os/as docentes absolutamente heterónomos.\nA aprendizaxe que propoñen os textos rara vez é compartida. Falámoslles de dialogar, resolver pacificamente os conflitos e non lles damos espazos para, nin sequera, mirarse ós ollos. Uniformizamos as tarefas, obviando a pluralidade e transmitindo a mensaxe de que o diferente é molesto, inconveniente.\nQue futuros cidadáns estamos educando?\nE, por que están os libros de texto no prato?\nPorque benefician a algunhas empresas privadas, e, fagamos autocrítica, a moitos mestres/as: son cómodos, aforran tempo e esforzo, non nos invitan a cuestionarnos cada día o que facemos, por que, para que...e, aínda por riba, agora págaos Papá Estado, é dicir todos nós\nNégome a traballar con libros de texto e a que os meus impostos sirvan para subvencionar o cancro da escola actual, e tamén fago un chamamento a todo aquel que queira escoitar e invítoo/a a que tome as rendas da súa aula, aquí tamén domina un compoñente idealista forte:\nOUTRA ESCOLA É POSIBLE!\n← Foro Mundial de Educación, en Compostela no 2010\nVideo de Stallman para o FLISOL 2009 →


O fondo do aire é vermello arquivos - Páxina 2 de 2 -\nCategory: O fondo do aire é vermello\nMar23201123 de Marzo de 201123 de Marzo de 2011by akalimera\nO fondo do aire é vermello (10) – Punto de Vista\nPosted in O fondo do aire é vermello\n(imaxe: fotograma da cabeceira realizada por Fernando Franco para a sétima edición do festival) Segunda parte do especial dedicado ao Punto de Vista 2011. Nesta ocasión falamos con Josetxo Cerdán, director do festival, e Gonzalo de Pedro, coordinador de programación. Comentamos, asemade, os filmes que máis nos interesaron, dos que avanzamos unha pequena escolma sonora….\nMar0420114 de Marzo de 20114 de Marzo de 2011by akalimera\nO fondo do aire é vermello (9) – 48\nPara descarregar ligade cá Na fin de febreiro acudimos ao Punto de Vista, o Festival de Cine Documental de Navarra. Neste primeiro programa d’O fondo do aire é vermello adicado ao festival, reproducimos unha longa conversa con Ansgar Schaefer, produtor do filme que máis nos conmoveu: 48, da directora portuguesa Susana de Sousa Dias. …\nFeb15201115 de Febreiro de 201115 de Febreiro de 2011by akalimera\nO fondo do aire é vermello (8) – Federico García\nPara descarregar ligade acá Programa dedicado ao cineasta peruano Federico García, con quen conversamos arredor dos filmes que este mes de febreiro proxecta o Cineclube. Entrevistamos tamén a Alberte Pagán, habitual colaborador e amigo do Cineclube, bo coñecedor da obra de Federico García e impulsor desta retrospectiva.\nFeb0420114 de Febreiro de 20114 de Febreiro de 2011by akalimera\nO fondo do aire é vermello (7) – A ópera dos tres patacos\nPara descarregar ligade acá A septima emisión d’O fondo do aire é vermello contou coa presencia de Paula Carballeira e Quico Cadaval no estudio d’A Kalimera. Con eles falamos d’A ópera dos tres patacos, a version fílmica de Georg Wilhelm Pabst baseada no texto de Bertolt Brecht.\nXan31201131 de Xaneiro de 201131 de Xaneiro de 2011by akalimera\nO fondo do aire é vermello (6) – CUT\nO fondo do aire é vermello homenaxea, na súa sexta emisión, ao filme homónimo de Chris Marker, co gallo da súa proxección no local sindical da CUT en Vigo, dentro do ciclo Filmar a Historia. Falamos con Sergi Dies (montador das Variacións Marker) e con Ricardo Castro (secretario xeral da CUT). Escoitádeo aquí: Todos os…\nXan17201117 de Xaneiro de 201117 de Xaneiro de 2011by akalimera\nO Fondo do Aire é Vermello (5). As Ordes\nDescarrega acá O fondo do aire é vermello volta tralas festas de inverno, na súa cita con Radio Kalimera. Nesta edición do programa recolléronse fragmentos da presentación que fixo Margarita Ledo do filme de Michel Brault, Les Ordres, proxectado o 12 de xaneiro no Cineclube de Compostela. Todos os xoves ás 20:00 na Radio Kalimera,…\nDec17201017 de Decembro de 201017 de Decembro de 2010by akalimera\nO fondo do aire e vermello (4) – Berlin 10/90 – Casa das Atochas\nDescarrega-o clicando cá O fondo do aire é vermello contou desta vez con José Manuel Sande, historiador de cinema e encargado de programación do CGAI. Con el conversamos sobre Berlin 10/90, o filme de Robert Kramer que puidestes ver o pasado mércores no Cineclube. Asemade, contactamos vía telefónica cun membro d’A Casa das Atochas, quen…\nDec0320103 de Decembro de 20103 de Decembro de 2010by akalimera\nO fondo do aire e vermello (3) – O centro baleiro\nPara escuitar ou descargar o aúdio do programa clicade acá Na terceira emisión d’O fondo do aire é vermello, radiada pola Kalimera o 2 de decembro, contamos coa presenza do profesor e poeta Xosé Manuel Outeiriño. Con el puidemos falar d’O centro baleiro (Hito Steyerl, 1998) e do proceso urbanístico -analizado no filme- despregado trala…\nNov26201026 de Novembro de 201026 de Novembro de 2010by akalimera\nO fondo do aire é vermello (2) – Invasión\nVelaquí a segunda entrega d’O fondo do aire é vermello, desta volta centrado no filme Invasión e nas figuras de Hugo Santiago -director da fita- e Jorge Luis Borges -guionista. Tivemos connosco a Iván Cuevas e María do Cebreiro, que debateron arredor do filme, da participación de Borges e das semellanzas coa obra literaria do…\nNov19201019 de Novembro de 201019 de Novembro de 2010by akalimera\nO fondo do aire é vermello –\nPrimeiro progama do Cineclube Compostela em A Kalimera. Especial Peter Weiss. Con Ramiro Ledo. Para escuitar ou descarregar clicade acá


O barrio de San Xoán celebrará as súas festas con teatro e concertos - TERRACHAXA\nO barrio de San Xoán celebrará as súas festas con teatro e concertos\nPor Redacción XA8 Xuño, 2021Sin comentarios\nA Asociación Cultural de Veciños do Campo de San Xoán recupera este ano as festas na honra do seu patrón cun programa diferente.\nA celebración dará comezo o propio mércores 23 coa realización dun mural durante todo o día, que estará a cargo da artista Anita Roca. Pola tarde, sobre as 18.00 horas haberá teatro de títeres a cargo de Trécola para continuar cunha represetanción teatral curta a cargo da Escola de Teatro.\nEn base ao programa das festas, a celebración continuará o día 3 de xullo cunha actividade de rap na praza a cargo de Crzy, Fouce, Sile, Snxr, Poci e Kryme. Salva fará un graffiti durante o concerto.\nPola noite toca concerto de pop-rock a cargo de Nuevo Plan, que tocará música dos 80. Será a partir das 22.30 horas.\nPara asistir ás acgiviaddes será necesario a recollida de tickets e esta poderá facerse no Mesón do Campo ou en Embutidos San Juan.\nA organización lembra que se seguirán todas as medidas anti covid recomendadas.\nAsí mesmo, a comisión invita aos veciños a engalanar os balcóns, fachadas e escaparates con flores, tal e como se fixo en anos anteriores.\nO obradoiro de graffiti será mañá en Begonte\nAxenda TERRACHÁXADestacadas Otros TERRACHÁXADestacadas TERRACHÁXA\nOs concertos de Orballo Cultural estarán en xullo nas Pontes\nCospeito remata mañá o mes dedicado á igualdade de xénero


Ernesto Xosé González Seoane (O Barqueiro, 1962) é catedrático do Departamento de Filoloxía Galega.\nEn 1985 licenciouse en Filoloxía Hispánica pola USC. En 1992 doutorouse nesta mesma Universidade cunha tese sobre o proceso de codificación gráfica e gramatical do galego no século XIX, pola que ademais obtivo o Premio Extraordinario de Doutoramento. Desenvolve a súa actividade docente na Facultade de Filoloxía da USC, da que foi Decano entre 2004 e 2012. Realizou estadías docentes ou investigadoras na City University of New York, na Universidad de Buenos Aires e na Georgetown University.\nA súa actividade investigadora desenvólvese arredor de dúas liñas mestras: a lexicografía galega, tanto desde unha perspectiva historiográfica como desde unha dimensión aplicada, e o proceso de estandarización do galego moderno. Entre os seus traballos cabe salientar a edición dos volumes A estandarización do léxico (2003), en colaboración con María Álvarez de la Granja; e A lexicografía galega moderna. Recursos e perspectivas (2009), en colaboración con Antón Santamarina e con Xavier Varela. Ademais, dirixiu a realización do Dicionario de dicionarios do galego medieval (2006) e participa activamente no desenvolvemento do Tesouro do léxico patrimonial galego e portugués.


Redacción | Xoves, 1 de Xuño de 2017, 17:52\nARCHIVADO EN | glaucoma investigadores cegueira saúde\nO investigadores Instituto de Investigación Sanitaria de Santiago de Compostela (IDIS) Federico Martinón e Antonio Salas colaboraron nun estudo internacional publicado no último número de 'Nature Genetics' sobre avances en coñecemento de causas da síndrome de exfoliación.\nNeste macroproxecto internacional, segundo informa o IDIS, "que co descubrimento de novos xenes implicados abriu importantes vías no coñecemento e posible tratamento da síndrome de exfoliación", participaron laboratorios de 24 países nos que se inclúe un equipo multidisciplinar de xenetistas, biólogos, médicos, bioinformáticos, entre outros.\nA síndrome de exfoliación (SXF) é o factor de risco máis común de glaucoma secundario e a maior causa de cegueira, que afecta a uns 60-70 millóns de persoas en todo o mundo. "O prognóstico da enfermidade é peor que outras formas de glaucoma", segundo explica o IDIS, que engade que a síndrome se caracteriza por unha acumulación anormal de material extracelular en varios tecidos.\n"Grazas a estes achados, podemos pensar en novos tratamentos para estas patoloxías. Por exemplo, o locus LOXL1 é sen dúbida unha moi boa diana terapéutica, e o día de mañá poderíanse desenvolver fármacos que actúen sobre a expresión deste xene", detallou Federico Martinón. "Os novos xenes apuntan a novas rutas biolóxicas que habería que seguir investigando con fins terapéuticos", engade Antonio Salas.\n"Dada a enorme importancia que ten esta enfermidade, foi importante organizar este estudo a nivel internacional que tendeu como principal obxectivo entender os factores de risco xenético asociados á patoloxía", segundo destaca o IDIS.\n"Analizamos a maior cohorte de pacientes SXF da historia nun estudo xenético, en concreto, incluíndo 5.570 pacientes e 6.279 individuos sans usando tecnoloxías de ultrasecuenciación para obter as súas secuencias de AND", sinalou Salas.\n"Logo estendemos este estudo para descubrir novos xenes relacionados coa enfermidade e facer réplicas dos achados, de maneira que no cómputo global analizamos un total de 13.838 casos e 110.275 persoas sas de moitos países que representan seis continentes", abundou Antonio Salas.\nNeste estudo púidose identificar sete xenes que "son altamente significativos", cinco deles son completamente novos, o que quere dicir, segundo conclúen, "que se descoñecía o papel que podían estar a xogar nesta enfermidade".\nOllo ao uso de lentes de contacto cosméticas este entroido


16 octubre 2019 20:02 h.\nPontevedra premios universidad campus\nPatricia Barral Aguín, de Portonovo, e Jairo Pazos Veiga, de Palas de Rei, son dous dos egresados do campus de Pontevedra que veñen de lograr un recoñecemento á súa traxectoria universitaria cos premios fin de carreira. Actualmente exercen como docentes en centros concertados\nOs premios fin de carreira, que concede a Consellería de Educación, viñeron a poñer o ramo a uns brillantes expedientes académicos que agora teñen continuidade nas aulas, onde poñen en práctica non só o aprendido na facultade, senón tamén toda aquela formación que adquiren por iniciativa propia grazas a unha vocación a proba de bombas. Son Patricia Barral Aguín e Jairo Pazos Veiga, dous dos oito alumnos do campus de Pontevedra (das que sete son mulleres) que forman parte dos 27 galardoados da Universidade de Vigo.\nPatricia Barral ten 28 anos, é de Portonovo e traballa na escola infantil Abrente, nesta mesma localidade, con crianzas de cero a tres anos. Decidiu matricularse en Educación Infantil despois de rematar o ciclo formativo e graduouse en 2018 cunha media de 9,1 a pesar de ter compaxinado a facultade coa vida laboral en épocas de vacacións de verán e Semana Santa ou cubrindo algunha baixa. "Por este motivo tardei algo máis en acabar a carreira". Esa boa nota permitiulle presentarse á convocatoria do premio, pero non contaba con el. "Había moita xente con boas notas, pero animeime a probar".\n"Sempre quixen ser mestra de Infantil", asegura esta rapaza, que leva "cinco ou seis anos" traballando cos máis pequeniños.\nNa facultade, apunta, a formación está máis centrada na etapa de tres a seis anos "e hai bastante diferenza", algo que solventa coa formación previa do ciclo. O seu soño sería ser directora dunha escola de cero a tres. "Fixen a carreira por iso, porque se precisa a titulación de grao". Por iso está esperando a que se convoquen prazas nas Galiñas Azuis.\nPatricia considera que como primeira criba as oposicións son un bo sistema, pero "tamén se precisaría unha proba práctica para este tipo de traballo. Está claro que tes que saber teoría, facer unidades didácticas... pero tamén aplicar iso na aula. E non hai unha proba que valore iso". Tamén botou en falta ter máis prácticas formativas durante a carreira.\nA sanxenxina lamenta que esta rede de centros "nin sequera forme parte de Educación", senón de Benestar Social e que os convenios laborais dos mestres non teñan nada que ver entre as distintas etapas educativas. "Estou un pouco indignada nese aspecto, porque nós tamén educamos e deberiamos de ter un pouco máis de recoñecemento nese aspecto. Espero que se vaia avanzando". Alomenos, subliña, na escola na que traballa tanto o resto do profesorado como as familias "valoran o noso traballo". Os 3.000 euros de premio irán para o peto.\nOs dous botan en falta que os procesos de selección para impartir aulas na escola pública estean máis apegados á realidade\nO mesmo destino terá o cheque de Jairo Pazos Veiga, que se graduou na mesma facultade pontevedresa e no mesmo ano, pero na titulación de Ciencias da Actividade Física e do Deporte. Fíxoo cun 9,53 de media, un premio extraordinario de Fin de Grao e 30 matrículas de honra. Nacido en Palas de Rei, este mozo de 23 anos leva unhas semanas exercendo como docente de Educación Física, Galego e Inglés con alumnado de Secundaria nun centro concertado en Coruxo (Vigo).\nChamárono polo seu currículum. Deu clases particulares, foi preparador físico no Pontevedra CF e adestrou a equipos de fútbol de categorías inferiores en Poio e Palas. Tamén ten no seu haber un Premio Exeria, da UVigo, por un proxecto que pon de releve a importancia da perspectiva de xénero nas aulas, onde tamén fora o único varón galardonado. Este último premio supón para el "un recoñecemento colectivo" para "todas esas persoas que te van moldeando no día a día e creando a túa personalidade. Por moito que vomites contidos, se a túa parte persoal non é potente a académica non crece". Refírese á familia, aos formadores, ao seu propio alumnado ou os "rapaces do fútbol, cos que aprendes no día a día".\n"Sempre tiven clarísimo que quería ser docente", asegura Jairo. Pero descartou matricularse en Educación Infantil ou Primaria, xa que prefería dar clase a rapazada de máis idade. "A pesar de que moita xente pensa que a adolescencia é unha etapa moi complicada, eu creo que é unha idade fantástica, porque empezan a pensar, a cuestionar a realidade, e teñen ideas propias". A Educación Física era a área que lle permitiría "coñecer máis ás persoas" e non limitarse a impartir un contido.\nJairo exerce como docente de Educación Física, Galego e Inglés con alumnado de Secundaria nun centro concertado en Vigo\nCRÍTICA. Como firme defensor da educación pública, non descartaría, nun futuro, preparar unhas oposicións, aínda que considera que "se lle debería dar unha volta" a este sistema. "Non ten moito sentido que o proceso de admisión se basee nun mero exame cunha primeira parte con contidos que non variaron desde os anos 90, pese a todo o que evolucionou a sociedade. Se non queremos ensinar aos rapaces en función de contidos, senón de competencias, como me van a avaliar a min por contidos para acceder á función docente?".\nTamén se amosa moi crítico coa formación recibida na facultade. "É un problema pedagóxico", xa que os docentes de Secundaria, como é o seu caso, fan "un máster vergoñento porque non se trata absolutamente nada de cousas importantes" e que agora bota en falta no seu traballo. De feito, lembra, ningún dos profesores que impartía este mestrado no meu caso estaba exercendo en Secundaria. "Poden teorizar o que queiran, pero non coñecen a realidade". Nos claustros de profesores decátase de que os da ESO "temos unha formación pedagóxica moito máis coxa que os de Primaria, temos unha carencia tremenda".\nDespois "é cada un o que busca camiños para seguir formándose" a través de congresos ou foros educativos. "O problema da Universidade é que case todos son investigadores e non están no campo da batalla, non traballan co alumnado e transmiten unha realidade moi sesgada". Pese as súas excelentes notas, "sempre fun moi crítico na facultade" e apenas lembra a "tres ou catro profesores" que lle achegaron algo. Por iso bota en falta no mestrado "formación máis axeitada" e máis centrada en Secundaria que en Primaria e máis especialización no propio grao.\nPazos Veiga recalca o recoñecemento colectivo que supón para el este galardón e que comparte con docentes como Pedro Vicente Vila, "que ten unha gran traxectoria", e cos alumnos das súas aulas particulares, "que contribuíron ao meu éxito académico e persoal, que é o que importa, porque para que me serviron as boas notas?".\nAsturias echará de menos al Carlos Oroza


A actividade da construción na eurozona caeu un 3,1% no sétimo mes do ano | Consumer\nA actividade da construción na eurozona caeu un 3,1% no sétimo mes do ano\nA produción do sector acumulou un descenso do 7,5% en termos interanuais\nData de publicación: Venres, 17 de Setembro de 2010\nO sector da construción da zona euro rexistrou en xullo unha caída da actividade do 3,1% respecto ao mes anterior, cando aumentou un 1,8%, segundo os datos da oficina de estatística comunitaria, Eurostat. Se as cifras analízanse en termos interanuais, a actividade neste sector acumulou un descenso do 7,5%.\nPolo que se refire ao conxunto da Unión Europea (UE), a produción do sector da construción caeu un 2,5% respecto de xuño, cando se incrementou un 2,6%, mentres que descendeu un 2,3% en comparación con xullo de 2009. Entre os países cuxos datos estaban dispoñibles, a actividade no sector da construción en termos intermensuales caeu en seis países e aumentou en sete.\nOs maiores descensos rexistráronse en Rumania (-28,3%), España (-10,3%) e Eslovenia (-3,2%), mentres que os países nos que máis se incrementou a actividade foron Portugal (+5%), Reino Unido (+4,4%) e Eslovaquia (+2%). En comparación con xullo de 2009, os únicos incrementos corresponderon a Reino Unido (+13,1%), Suecia (+9,4%), Alemaña (+4,8%) e Polonia (+0,9%), en tanto que España (-36,5%), Rumania (-24,9%) e Bulgaria (-19%) rexistraron os maiores descensos.\nA construción de edificios caeu en termos mensuais un 3,3% tanto na eurozona como na UE, co que deixa atrás os incrementos de xuño, mentres que a obra civil descendeu un 1,7% e un 0,9%, respectivamente.\nEn canto aos últimos 12 meses, a construción de edificios descendeu un 7,9% na zona euro e un 2,4% na UE, fronte aos incrementos do 4,6% e o 6% que rexistraron, de forma respectiva, no mes de xuño. A obra civil retrocedeu no último ano un 6% na zona euro e un 1,5% entre os Vinte e sete.\nactividade construción eurozona julio-gl sector


O BNG proporá no Pleno unha actuación integral na Fervedoira para a mellora da zona - Novas - Comarca de Lugo Centro - BNG - Bloque Nacionalista Galego\n“VERTIDOS DE AUGAS RESIDUAIS, MALEZA TAPANDO VIAIS, FAROLAS OCULTAS POLAS ÁRBORES, SON A PAISAXE ACTUAL DA CAMPIÑA” EXPLICOU RUBÉN ARROXO\nbnglugocentro 14 Xuñ 2018 ás 13:14\nbng da pleno zona mellora actuación\nLugo, 14 de xuño 2018. O BNG levará unha proposición ao Pleno do Concello para que se execute unha actuación integral na Fervedoira. Rubén Arroxo sinalou “pediremos que se faga unha intervención na estrada da Fervedoira (antiga N-640, actual avenida Adolfo Suárez) para rozar e limpar as cunetas, podar as árbores para permitir a boa iluminacións dos farois, retirar as terras existentes na beiravía a raíz dos desprendementos, controlar os verquidos de augas fecais, etc...”. A antiga estrada N-640 no tramo que vai dende a avenida Adolfo Suárez ata a rotonda de enlace coa Ronda Norte foi transferida de Fomento ao Concello de Lugo en abril do 2008. Dende aquel momento non se fixo ningún tipo de intervención nesta esta vía cuestión que provoca consecuencias pola falta absoluta de atención.\nArroxo visitou a zona cun grupo de veciñas e veciños que lle trasladaron as súas demandas e pediron o apoio do BNG para que o Concello interveña na zona. “Non se trata dun gran investimento, trátase de cousas de sentido común, e as persoas que viven na zona teñen toda a razón” explicou Rubén Arroxo. Neste momento as pólas das árbores tapan as lámpadas dos farois, creando zonas sombrías na calzada, falta de roce e limpeza das cunetas ou incluso a retirada de terras provocadas polas choivas do inverno que a día de hoxe aínda ocupan a beiravía. Tamén se poden detectar sumidoiros sen tapa, ou incluso un colector que verte augas fecais directamente á cuneta.\nUnha beirarrúa nesta vía.\nO BNG propón, tamén, desenvolver unha beirarrúa que conecte o barrio do Sagrado Corazón coa Fervedoira, dado que neste momento o paso a pé por esta zona é altamente perigoso e non existe alternativa para se poder desprazar. “Moitas persoas camiñan por esta estrada, que agora é unha vía urbana, con pouca seguridade pola falta de espazo para transitar a pé, por iso creemos necesario facer unha beirarrúa dende o barrio do Sagrado Corazón ata o núcleo habitado”


O xuíz de Angrois pecha a investigación por terceira vez e mantén un cargo de Adif e o maquinista como acusados - Praza Pública\nO xuíz de Angrois pecha a investigación por terceira vez e mantén un cargo de Adif e o maquinista como acusados\nO ex-director de Seguridade de Adif, Andrés Cortabitarte, e o maquinista do Alvia, Francisco Garzón, nas súas comparencias na comisión de investigación do Congreso sobre o accidente CC-BY-SA Praza Pública\nSétimo aniversario de Angrois: os catro meses de coronavirus son só unha pequena parte dos atrasos xudiciais do caso\nA Audiencia decide que se investigue a denuncia de borrado de datos do Alvia lanzada por un mecánico de Talgo\nO xuíz do caso Angrois volve propoñer pechar a instrución xudicial sobre o accidente do tren Alvia no que, o 24 de xullo de 2013, morreron 80 persoas e outras 144 resultaron feridas. É a terceira vez que o fai e mantén como acusados ao maquinista do tren accidentado, Francisco José Garzón, e mais ao antigo director de Seguridade na circulación de Adif, Andrés Cortabitarte.\nO primeiro auto de peche fora ditado no outono de 2015 e acusaba só ao maquinista, pero freárao a Audiencia Provincial da Coruña, que ordenara reabrir o caso para pescudar se Adif analizara correctamente os riscos da liña ferroviaria Ourense-Santago. O segundo chegara a finais de 2018 e xa sumaba como acusado ao ex-xefe de Seguridade de Adif, pero a denuncia de borrado de datos no convoi accidentado, lanzada por un ex-mecánico da empresa Talgo, provocou o enésimo adiamento do proceso. [Sétimo aniversario de Angrois: os catro meses de coronavirus son só unha pequena parte dos atrasos xudiciais do caso]\nO instrutor volve equiparar a responsabilidade do maquinista e do ex-xefe de Seguridade de Adif e atribúe a ambos 80 delitos de homicidio por imprudencia grave profesional e 144 de lesións\nAgora, unha vez avaliadas declaracións, documentación e peritaxes a respecto desa denuncia do ex-mecánico de Talgo, o xuíz conclúe que non existe "vestixio ningún das avarías ou defectos" aos que aludiu e, en calquera caso, aínda que existisen non terían "ningunha incidencia causal no accidente". É por iso que o maxistrado Andrés Lago Louro mantén a súa argumentación de finais de 2018, cando propuxo pechar o caso por segunda vez. Así, volve equiparar a actuación de Cortabitarte e a do condutor do tren, atribuíndo a ambos 80 delitos de homicidio por imprudencia grave profesional e mais 144 delitos de lesións pola mesma caste de imprudencia.\nAndrés Cortabitarte, ex-xefe de Seguridade de Adif, acusado polo accidente de Angrois, nos xulgados de Santiago CC-BY-SA Praza Pública\nComo hai dous anos, o xuíz considera a "condución neglixente" como "causa directa" do accidente, pero tamén culpa o cargo de Adif por non realizar a "análise integral de risco" esixida pola normativa\nComo hai dous anos, Lago Louro defende que "a causa directa, inmediata" e que "decididamente causou o desgraciado accidente" foi "o exceso de velocidade derivado dunha condución neglixente". O maquinista, relata, "desatendeu as circunstancias da vía e da súa sinalización" por atender "unha chamada do interventor" do propio tren que "se prolonga máis do estritamente necesario".\nMatiza o xuíz que non cabe "reprochar ao maquinista" que atendese a chamada telefónica, toda vez que "é o interventor o que revisa e comunica calquera incidencia" durante o traxecto, tamén as vinculadas á "seguridade". Pero "o certo, é que neste caso concreto" a chamada non se debía a un incidente, senón a unha consulta sobre a vía de chegada do tren á altura de Pontedeume.\nA análise de riscos "era necesaria e non se fixo"\nAlén da acusación ao maquinista, o xuíz volve deterse nunha explicación detallada das razóns que o levan a acusar ao mesmo nivel ao antigo xefe de Adif. Durante a investigación, advirte, "non puido constatarse a existencia" dunha "avaliación de riscos" na liña de alta velocidade Ourense-Santiago que fose "respectuosa coa normativa aplicable", a cal establece esixencias como "mitigar" os "riscos que non sexan aceptables". Esa análise de riscos, advirte, tamén debe realizarse cando o proxecto "experimenta algún cambio ou modificación significativa", tal e como sucedeu nesta liña con repercusión "obvia" na seguridade toda vez que, entre outros aspectos, deixaba o tramo inmediatamente anterior á estación de Santiago sen o sistema de control constante da seguridade ERTMS.\n"Quedou evidenciado que a análise integral de risco previa á posta en funcionamento da liña era necesaria (...) e non se fixo" malia existir "unha situación de risco consistente no posible descarrilamento en curva por exceso de velocidade". Neste caso, o risco era "evidente" pola "redución significativa de velocidade que esixía a entrada na curva", de 200 a 80 quilómetros por hora en escasa marxe.\nReferencias ao maquinista e ao ex-xefe de Adif acusados no novo auto de peche do caso Angrois CC-BY-SA Praza Pública\nNeste escenario, o xuíz argumenta que esta "obriga" competía ao Administrador de Infraestruturas Ferroviarias (Adif) e "máis especificamente, á Dirección de Seguridade na Circulación", que no momento dos feitos "era responsabilidade" de Cortabitarte, a quen "correspondía facer unha avaliación de riscos previa á posta en funcionamento". "En efecto -resalta o auto de peche- é o señor Cortabitarte quen emite o Certificado de Seguridade da vía, requisito imprescindible sen o que non sería posible dar inicio á súa explotación" e "emíteo sen previamente esconxurar o risco de fallo humano, que non foi obxecto dunha debida avaliación previa de conformidade coa normativa europea aplicable".\n"É o señor Cortabitarte quen emite o certificado de seguridade da vía (...) e emíteo sen previamente esconxurar o risco de fallo humano, que non foi obxecto dunha debida avaliación previa"\nO xuíz Lago Louro censura que Cortabitarte non avaliou os devanditos riscos, pero tampouco realizou unha avaliación "con posterioridade" á inauguración da liña -a finais de 2011-, "cando en xuño de 2012 decide autorizar a desconexión do ERTMS embarcado" -o sistema instalado no tren, que daba fallos- "sen realizar tampouco unha valiación previa do risco que para a seguirdade podía comportar dita decisión, privando o tren dun elemento máis que podería advertir o maquinista da súa situación á data do sinistro, evitando o risco de deslocalización por condución desatenta que (...) foi causa directa" do accidente.\nPor todo isto, o instrutor do caso Angrois reafírmase na súa acusación a Cortabitarte e Garzón e volve desbotar, como xa fixera en 2018, propoñer xulgar o resto de persoas que chegaron a estar imputadas na causa. Agora volve ser a quenda da Fiscalía e tamén das partes que comparecen na causa -entre elas, tamén as vítimas- para formularen escritos de acusación e solicitar a apertura de xuízo oral ou o arquivo, asi como para formularen posibles recursos que, no seu caso, volverían dar voz á Audiencia da Coruña. Mentres, transcorreron xa máis de sete anos de adiamentos e atrancos nun proceso xudicial salferido tamén de diversas ocultacións de Adif e Renfe.\nVítimas de Angrois, ante os xulgados de Santiago en xullo de 2020 CC-BY-SA Praza Pública\nA plataforma de vítimas pediu a suspensión da deliberación da Audiencia sobre os recursos á fin da instrución, prevista para este 11 de outubro, e o tribunal concede tres días para que as partes fixen posición. O ex-mecánico de Talgo afirma que revisou o Alvia e detectou "diferentes avarías" que a empresa ordenou "borrar" do sistema informático tras o sinistro; a compañía négao e anuncia accións legais


Receita de Empanada aberta de sardiñas - Gastronomia de Galicia, Receita de Empanada aberta de sardiñas - Gastronomia de Galicia\nCostrada de rodaballo, vieiras e xamón\nEmpanada aberta de sardiñas\nEmpanada de congro\nEmpanada tradicional de bacallau\nRequeixo de Ás Neves en saquitos crocantes con porro\n1. A cebola:\nFacemos a farsa (conxunto de vexetais que acompañan ao produto principal da empanada) con allo, loureiro, tomate e pemento. Noutras empanadas tamén se pode incorporar o pemento vermello, pero nesta ocasión non o imos facer.\n2. A masa de empanada frita:\nEstiramos a masa moi ben para deixala moi fina, cortámola no tamaño que desexemos e fritímola con aceite de oliva. Non a tostedes demasiado, pois pode quedarnos demasiado amarga.\n3. A sardiña:\nLimpamos e fileteamos a sardiña quitándolle todas as espiñas con coidado. Collemos a bandexa do forno e vertémoslle aceite de xirasol, vinagre e sal fino. Cando teñamos o forno a 100°, introducimos as sardiñas durante 4 minutos. Cando estea lista, deixámola arrefriar e conservámola na neveira con papel de forno.\nSobre a masa frita, colocamos a cebolada. Sobre a cebolada, colocamos tres pementos de Herbón fritos no momento e sobre eles colocamos as sardiñas. Gratinámolo na salamandra e listo para tomar.\nUn último consello de Beatriz: se á hora de presentar a empanada aberta de sardiñas o facemos sobre aceite de olivas negras e aceite de ceboliño e o poñemos un pouquiño de sal en escamas, quedaredes con todo o mundo!\nCebola da farsa de empanada (sen pemento)\nFesta gastronómica de Interese Turístico de Galicia: Festa da Empanada de Bandeira· Terceiro sábado de agosto· Lg. Bandeira - Silleda (Pontevedra)


Juan Carlos Escotet Rodríguez presenta aos empresarios o proxecto de ABANCA para impulsar o crédito e crecer en Asturias\nO presidente da entidade financeira mantivo un encontro en Oviedo cun centenar de líderes empresariais do Principado\n“Para ABANCA, que xa é líder absoluto na zona noroeste, Asturias é cada vez máis importante”, resumiu Escotet ante os asistentes\nJuan Carlos Escotet Rodríguez expuxo ante os empresarios asturianos o proxecto de crecemento do banco a través da concesión de financiamento.\nO presidente de ABANCA, durante a súa intervención ante os empresarios asturianos.\nABANCA completou as súas dúas xornadas de actividades en Asturias coa celebración dun almorzo de traballo esta mañá en Oviedo. Nel, o presidente do banco líder no noroeste de España, Juan Carlos Escotet Rodríguez, expuxo a unha ampla representación dos empresarios asturianos o proceso de transformación da entidade e os seus plans para crecer no Principado nos próximos anos a través da concesión de financiamento.\nO evento, no que tamén interveu Pedro Luis Fernández Pérez, presidente da Federación Asturiana de Empresarios (FADE), que actuou como entidade colaboradora, contou coa presenza de máis dun centenar de empresarios dos principais sectores do tecido empresarial asturiano. “ABANCA xa é líder absoluto no mercado financeiro do noroeste peninsular, e Asturias é cada vez máis importante para nós”, trasladoulles Juan Carlos Escotet Rodríguez.\nA xornada serviu para tratar os principais puntos de interese do actual escenario económico, na súa tripla dimensión internacional, española e asturiana, así como para abordar a translación á actividade empresarial das boas perspectivas existentes nestes momentos. “A recuperación económica e a vixencia dos tipos de interese en mínimos históricos fan deste un bo momento para o investimento empresarial”, explicou Juan Carlos Escotet Rodríguez.\nCrecemento enfocado á empresa\nNeste contexto de previsible crecemento económico ao longo dos próximos anos, ABANCA fixouse como obxectivo para a súa actividade no mercado asturiano ser unha entidade de referencia para as empresas da comunidade. “Preparámonos para estar en situación de poder dinamizar a concesión de crédito e ser o aliado da empresa en Asturias”, indicou o presidente de ABANCA.\nPara iso a entidade desenvolveu unha folla de ruta composta por catro puntos: fortalecemento do seu perfil financeiro, orientación ao mercado con foco no cliente, modernización e innovación tecnolóxica, e, por último, financiamento e colaboración co tecido empresarial asturiano.\nA través do primeiro punto desta folla de ruta, ABANCA situouse, en só tres anos, como unha das entidades máis sólidas do sector en España, cunha rendibilidade por encima do custo do capital, un crecemento interanual do volume de negocio minorista do 7,4% e 14 trimestres consecutivos de descenso da morosidade. O banco dispón nestes momentos dunha cómoda posición de liquidez e solvencia que, combinada cunha alta cobertura dos seus activos, sitúana entre as primeiras entidades do sector.\nO segundo bloque de accións estivo encamiñado a dotarse dun alto grao de especialización comercial para ofrecer asesoramento e servizos de valor, así como a reforzar a súa capacidade de atención ás empresas e introducir na súa rede o denominado Novo Modelo de Oficina, máis orientado á experiencia do cliente. Todo iso resultou clave para que ABANCA se convertese na entidade financeira con maior crecemento na confianza dos seus clientes (premio Emotional Friendly Bank 2017 de EMO Insights).\nPolo que respecta á modernización tecnolóxica, ABANCA investiu 150 millóns de euros en dous anos para situarse na vangarda da innovación aplicada á actividade bancaria.\nTras todo iso, a entidade conta coa posición adecuada para crecer no mercado asturiano a través da concesión de financiamento e a colaboración activa e permanente co tecido económico do Principado\nNos últimos doce meses a entidade concedeu en Asturias financiamento por importe de 870 millóns de euros. Froito da súa máxima implicación e compromiso coas empresas e familias asturianas, a entidade practicamente logrou duplicar a súa cota de mercado total en investimento crediticio en só dous anos (xuño 2017 fronte a xuño 2015). Nun contexto de desapalancamiento no que o sistema financeiro do Principado reduciu en 2016 o seu saldo de investimento nun 0,7%, ABANCA elevouno nun 33,7%.\nPolo que respecta ao apoio á actividade empresarial, ABANCA, que en Asturias dispón de dúas oficinas especializadas na atención a empresas, participa no financiamento ás principais compañías do Principado e colabora con diferentes institucións, organismos e asociacións do seu tecido económico. O banco figura, así mesmo, entre as cinco principais entidades en financiamento ás institucións asturianas.


Xabier P. Igrexas: A que lle teñen medo o PSOE e Caballero para tentar laminar o BNG no Concello de Vigo? - Goberno Local - Bloque Nacionalista Galego de Vigo - BNG - Bloque Nacionalista Galego\nXabier P. Igrexas: A que lle teñen medo o PSOE e Caballero para tentar laminar o BNG no Concello de Vigo?\nO concelleiro do BNG anunciou que presentarán un recurso de reposición contra a decisión “arbitraria e antidemocrática” de designalo “concelleiro non adscrito” despois de negarlle o dereito a constituír Grupo Municipal.\nBNG Vigo 29 xuño 2019 - 10:30\nparticipación democracia grupo municipal organización municipal non adscrito\nVIGO, 27 de xuño de 2019.- O concelleiro do BNG, Xabier P. Igrexas, deu conta esta mañá en rolda de prensa da resolución da Alcaldía, que lle foi comunicada ás 8:00h desta mañá mediante correo electrónico por parte do Secretario Xeral do Pleno, na que se desestima a constitución de Grupo Municipal do BNG no Concello de Vigo e na que se lle designa “provisionalmente” como concelleiro non adscrito. O edil nacionalista cualificou esta resolución de “disparate contrario a Dereito” e de “atropelo antidemocrático”, toda vez que se lle aplica unha condición, a de concelleiro non adscrito, de maneira ilegal. Esa figura só está prevista para casos de transfuguismo nos supostos de que un edil abandone o grupo municipal da súa formación política ou de que sexa desvinculado deste polo seu Partido.\nMedo do PSOE e Caballero\nIgrexas xa anunciou que os servizos xurídicos do BNG están a elaborar o recurso de resposición que presentarán nos próximos días perante unha decisión que, dixo, só busca “laminar a presenza do Bloque no Pleno da Corporación”. “O que ten que explicar o Alcalde é a que lle ten medo el e o seu grupo? Que temen tanto como para, a pesar da súa ‘maioría absolutísima’ intentar silenciar ao único concelleiro do BNG?”, inquiriu Igrexas. Para o nacionalista esta resolución, “disparatada en termos de legalidade”, só responde ao “pavor que lle produce a Caballero e ao PSOE que a veciñanza poida coñecer as alternativas do BNG”. “É claro que o noso retorno failles tremer, non só porque agora vai haber unha oposición real e construtiva, senón porque temos un proxecto alternativo á política oca e aparencial do actual goberno”, explicou durante a súa comparecencia.\nIgrexas volveu exixir respeito cara a decisión democrática das viguesas e os vigueses que o pasado 26 de maio elixiron un Pleno da Corporación “máis plural e con máis voces”. “As 8500 persoas que votando BNG me fixeron concelleiro, teñen dereito a ter un concelleiro con plena capacidade de obrar, non unha fracción de concelleiro”, reiterou, reivindicando que como cargo electo “son tan concelleiro como Abel Ramón Caballero Álvarez, e as persoas que votaron BNG non son menos viguesas que aquelas que votaron PSOE”.\nA condición de non adscrito fará que o BNG sexa a única das catro forzas con presenza no Pleno que non teña dereito a dispor de persoal de apoio, de asignación económica nin dun local propio na casa consistorial. Aliás, inda que o Regulamento Orgánico do Pleno si que estabelece o dereito a intervención dos edís non adscritos nas sesións plenarias non estabelece un tempo mínimo de intervención e ficará ao “arbitrio do propio Alcalde”.\nA preguntas dos xornalistas, Igrexas explicou que desde que tomou posesión como concelleiro os únicos medios que lle foron facilitados polo Concello son un teléfono móbil e unha conta de correo electrónico corporativos. Neste sentido, ao non dispor de ningún espazo habilitado para poder acceder aos expedientes electrónicos a única opción que lle facilitou o grupo de Goberno foi acceder desde un ordenador portátil instalado nunha sala de xuntas do departamento de informática, ao efecto de poder descargar a documentación.\nImpugnación da Xunta de Voceiros\nPor outra parte, o portavoz nacionalista no Concello anunciou a presentación esta mesma mañá dun escrito de impugnación para deixar sen efecto a Xunta de Voceiros celebrada a última hora da mañá do pasado mércores, e todos os acordos e procedementos que dela se deriven.\nIgrexas explicou que non foi convocado formalmente á mesma, cando aínda non se emitira resolución desestimando a súa condición de Portavoz do Grupo Municipal do BNG. A xuntanza decorreu ás 14:00 e a resolución de Alcaldía designándoo “non adscrito” foi asinada polo Secretario Xeral ás 14:18h. Ademais o nacionalista sostén que a súa convocatoria foi irregular ao vulnerar o prazo de preaviso fixado no Regulamento Orgánico do Pleno. A este respeito explicou que a Xunta fora convocada con apenas dez minutos de antelación, en lugar das 48h preceptivas, e deu conta de que xa o pasado luns se intentou forzar unha reunión irregular que finalmente resultou desconvocada ao personarse na mesma.\nA preguntas dos xornalistas a respeito do posíbel impacto desta situación no Concello de Vigo nas conversas abertas entre a formación nacionalista e o PSdeG-PSOE de cara a hipotéticos acordos noutros ámbitos, e concretamente na Deputación de Pontevedra, Igrexas limitouse a sinalar que a Executiva Nacional do Bloque está sendo informada de maneira permanente das “hostilidades” do PSOE vigués.\n“A nivel provincial o PSOE non conta con maioría absoluta e vai precisar de apoios tanto para a investidura como para a aprobación dos orzamentos. Coa declaración de guerra que supón este atropelo antidemocrático contra o BNG na principal cidade da provincia e do País, é claro que vai ser moi difícil que se poida chegar a acordos”, advertiu. No entanto, cominou ao PSOE a rectificar e a abandonar a intención de “amordazar” o BNG en Vigo.\nO BNG propón dedicar o millón de euros de Ryanair ao Plan Municipal de Emprego


especiales londra2011 2\nPRIMEIRA XORNADA DE LIMPEZA DO CLUB LONDRA\nO pasado sábado 19 de febreiro levouse a cabo a primeira das limpezas programadas nestas "VIII XORNADAS DE LIMPEZA DOS RÍOS DE ROIS" organizadas por oitavo ano consecutivo polo Club LONDRA. Nesta primeira xornada levouse a cabo a retirada de resíduos sólidos das marxes do río Rois e a retirada dalgunhas árbores que entorpecían o normal discorrer do caudal na ponte da praia fluvial de Seira.\nParticiparon nesta primeira xornada un total de corenta e tres persoas, entre eles, socios do Club LONDRA, socios do Club W. LA TORRE de Padrón, unha representación de Destilerías Compostela e membros de Protección Civil de Rois que foron os que se encargaron cos seus medios técnicos de retirar as árbores antes mencionadas na ponte de Seira.\nRepartidos por grupos e ao longo do río Rois, retiráronse uns douscentos quilos de refugallos, maioritariamente restos de plásticos, destacando cada ano a menor presencia de lixo nas marxes do Rois o que manten este cauce cunha extraordinaria calidade medioambiental, o cal poideron comprobar todos os participantes, os cales, maioritariamente pescadores e amantes da natureza, deixaron impecables as marxes e o cauce do Rois, para o disfrute de pescadores e todos os que queiran camiñar ao seu carón.\nO Club LONDRA, volve a valorar moitísimo a concienciación veciñal, xa que a este paso quedará casi totalmente erradicado o lixo nas marxes do Rois, por este motivo queren agradecer a toda a veciñanza esta colaboración e a posta en valor dun río que discorre polo medio das aldeas de Rois, sendo este un exemplo de limpeza e admiración para todos os que nos visitan ben para practicar a pesca deportiva ou para pasear pola ruta de sendeirismo que transita ao seu carón.\nRematou a xornada cunha estupenda merenda para todos os participantes no Bar O Pemento de Seira, xentileza do Club LONDRA.\nO Club LONDRA de Rois, quere agradecer a todos os participantes a sua colaboración e volve a citalos para a próxima xornada, o vindeiro sábado día 26, onde se afrontará a segúnda destas xornadas, coa limpeza do río Valeirón, concentrándonos ás catro da tarde na Ponte de Basa.


Ferreira Faro, Lilian Rosana | Facultade de Bioloxía\nBloque A, Planta 2, Laboratorio 27\n+34 986 811 996\nLilian Ferreira Faro (Belém-Brasil) é licenciada en Biomedicina (Universidade Federal do Pará – UFPA – Brasil, 1994), con especialización (1995), mestrado (1997) e doutoramento (2000) en Neurociencias pola UFPA, e con posdoutoramento na Universidade de Vigo (2003-2005). Foi Profesora Titular de Universidade na UFPA (1994-2007). Desde 2007 é Profesora Contratada doutora na Universidade de Vigo, con 2 sexenios. Na súa produción científica se inclúen a dirección de TFMs (8), de Teses de doutoramento (4), a autoría de artigos científicos de ámbito internacional (33, todos incluidos no JCR), 9 capítulos de libro, edición de libros, máis de 100 comunicacións a Congresos, participación en diversos proxectos de investigación financiados, Referee de revistas científicas internacionais. Ademais, ten ocupado cargos de xestión universitaria: subdirectora de departamento, directora de departamento, coordinadora do programa de mestrado e doutoramento da UFPA.\nAnálise Química e Efectos Fisiolóxicos de Biotoxinas e Contaminantes Ambientais e Alimentarios\nNeurotransmisión dopaminérxica nigroestriatal\nEfectos de toxinas sobre a liberación de dopamina no núcleo estriado de ratas


Política de privacidade e aviso legal - Ames Radio\nA través deste sitio web non se recadan datos de carácter persoal das persoas usuarias sen o seu coñecemento nin se ceden a terceiros.\nEste sitio web pode conter enlaces a sitios web de terceiros, cuxas políticas de privacidade son alleas á do Concello de Ames. Ó acceder a tales sitios web vostede pode decidir se acepta as súas políticas de privacidade.\nA continuación informámoslle sobre a política de protección de datos do Concello de Ames.\nOs datos de carácter persoal que se puidesen solicitar directamente da persoa interesada serán tratados de forma confidencial e quedarán incorporados á correspondente actividade de tratamento titularidade do Concello de Ames.\nA relación actualizada das actividades de tratamento que o Concello de Ames leva a cabo atópase dispoñible no seguinte enlace: rexistro de actividades de tratamento.\nA finalidade do tratamento dos datos corresponde a cada unha das actividades de tratamento que realiza o Concello de Ames e que están accesibles no rexistro de actividades de tratamento.\nO tratamento dos seus datos realízase para o cumprimento de obrigacións legais por parte do Concello de Ames, para o cumprimento de misións realizada en interese público ou no exercicio de poderes públicos conferidos ao Concello de Ames, así como cando a finalidade do tratamento requira o seu consentimento, que haberá de ser prestado mediante unha clara acción afirmativa.\nPode consultar a base legal para cada unha das actividades de tratamento que leva a cabo o Concello de Ames na seguinte ligazón ao rexistro de actividades do Concello de Ames.\nCon carácter xeral non se comunicarán os datos persoais a terceiros, salvo obrigación legal, entre as que poden estar as comunicacións aos xulgados e tribunais.\nPode consultar os destinatarios para cada unha das actividades de tratamento que leva a cabo o Concello de Ames na seguinte ligazón ao rexistro de actividades do Concello de Ames.\nCalquera persoa ten dereito a obter confirmación sobre os tratamentos que dos seus datos que levan a cabo polo Concello de Ames.\nPode exercer os seus dereitos de acceso, rectificación, supresión e portabilidade dos seus datos, de limitación e oposición ao seu tratamento, así como a non ser obxecto de decisións baseadas unicamente no tratamento automatizado dos seus datos, cando procedan, ante o Concello de Ames, Praza do Concello, núm. 2, Bertamiráns, 15220 Ames, ou na dirección de correo electrónico dpd@concellodeames.gal\nO titular deste portal é o Concello de Ames, con CIF P1500200I, enderezo na Praza do Concello, núm. 2, Bertamiráns, 15220 Ames, e teléfono 981 883 002.\nOs dereitos de propiedade intelectual deste portal, o seu deseño gráfico e os códigos que contén son de titularidade do Concello de Ames, a non ser que se indique outra diferente. A reprodución, distribución, comercialización ou transformación non autorizadas de ditas obras, a non ser que sexa para uso persoal e privado, constitúe unha infracción dos dereitos de propiedade intelectual do Concello de Ames ou do seu titular. A utilización non autorizada da información contida neste portal, así coma os prexuízos ocasionados nos dereitos de propiedade intelectual e industrial do Concello de Ames, poderán dar lugar ao exercicio das accións legais correspondentes e, no seu caso, ás responsabilidades que de dito exercicio se deriven.\nO Concello de Ames non se fai responsable da legalidade doutros sitios web de terceiros desde os que poida accederse ao portal. O Concello de Ames tampouco responde pola legalidade doutros sitios web de terceiros, que puidesen estar vinculados ou enlazados desde este portal.\nO acceso ao portal, así coma o uso que poda facerse da información que contén, son de exclusiva responsabilidade do usuario ou usuaria. O Concello de Ames non se responsabilizará de ningunha consecuencia, dano ou prexuízo que podan derivarse deste acceso ao uso da información deste sitio web ou dos seus contidos, incluídos danos informáticos e introdución de virus.\nEn calquera momento e sen necesidade de previo aviso, o Concello de Ames poderá realizar actualizacións e modificacións sobre a información contida no seu portal ou na configuración ou presentación deste.\nO Concello de Ames non se fai responsable dos danos e prexuízos que puidera ocasionar a utilización das ferramentas e informacións contidas na web en relación coa adopción de decisións sobre o inicio, desenvolvemento ou resultado de procedementos administrativos. Tales decisións teñen que ser contrastadas nos centros, organismos ou dependencias competentes.\nPodes aprender mais sobre qué cookies utilizamos ou desactivarlos nos axustes.


Disfruta da vida: Preguntas existenciais.\nHoxe unha dúbida inunda a miña sesera; fágome un montón de preguntas, das cales necesito respostas, pero hoxe solo, que mañá é outro día.\nHoxe, despois de ler as novas matutinas, pregúntome polo voto emigrante, que dito así parece é un voto que marcha de aquí para outro país, pero realmente é todo o contrario. ¿Entón non se debería chamar "o voto inmigrante"?.\nNon entendo a que ven, a santo de que alguen que non vive aqui pode que votar aqui. E que oculto interés pode ter para votar aquí.\nSi eu tivera a posibilidade de votar nas eleccións de, por exemplo, Turquía seguramente non o faría, porque sinceramente dame igual quen saia (ainda me amarga votar aqui). A non ser que tivera un interés especial, claro está. Por exemplo, si a min me veñen dar un "carameliño", pois eu, que son agradecido, a cambio vótolle encantado da vida, ainda que sexa á dereita mais reaccionaria ou á extrema esquerda. Total despois xa os aguantarán os que viven alí.\nAsi que, voltando a Galicia, porque motivo hai que permitir o voto a xente que vive fora de aquí, que moita dela nin sequera ven de vacacions, e que polo tanto dalle exactamente igual quen goberne a non ser, insisto, que haxa un interés especial, e que non ten nada que ver co interés que podemos ter os galegos de que nos gobernen ben, que ao fin e o cabo é pa ra que votamos os que vivimos aquí (ainda que case nunca o conseguimos).\nE porque teñen que decidir quen vai a xestionar o diñeiro dos nosos impostos quen contribue ás arcas con "cero patatero" euros. Xente que ten intereses aquí pero que non tributa neste país non entendo porque ten que votar aqui. ¿Imaxinades unha comunidade de propietarios onde aparte dos copropietarios que pagan a couta comunitaria tiveran poder de decisión os veciños da comunidade de enfrente?.\nTodo isto leva aos nosos gobernantes e clase política en xeral a gastar moitos euros que con moito traballo achegamos nós ás arcas de todos, en viaxes e festas alén dos mares para chamar a atención deste voto sen sentido.\nMentres non se me demostre o contrario considero unha tomadura de pelo que os emigrantes teñan dereito a voto aquí (e non me vale que naceran aquí). E si votan aquí, creo que é unha obriga que tributen aqui, polo menos polos intereses que poidan ter neste pais. Porque para eles é algo a facer cada catro anos, pero logo temos que sufrir as consecuencias os que vivimos aqui todos os dias.\nFoto: "Mira que boa pinta ...... vótame!"\nPublicado por Barreira en 13:10\nDios!! mirando a foto douche o voto ó momento.\nÉ toda unha realidade o que contas, o problema é que non so emigrantes, senón tamén fillos e netos de emigrantes, os cales nunca pisaron Galicia.\nO máis triste é que eses poden votar, pero un que marcha a outra comunidade a traballar e ten que empadronarse alí por unha temporada, aínda que teña casa aquí e pague impostos aquí, ese non pode votar. A ver quen mo explica.\nEu quero o poste e que os emigrantes que non veñen a Galicia nunca non poidan votar.......\nOs emigrantes, alguns deles non saben donde cae Galiza pero votan por comenencia o socaire dos caciqes-plíticos que van de "noite de ronda" con nocturnidade e alevosia ofrecendo prevendas a cambio de que metan papeliños, cantos mais mellor é postos xa en fariña valem mortos e vivos. Eche una indecencia mais loxico seria que poideran var os que agora non poden os emigrantes que levan aqui anos.\nO emigrante non ten a culpa. O mellor sería preguntarlle a ese novo Diputado do PSOE en Ourense, que é o que pensa deste asunto.\nA ambición política non entende de ética, cando é capaz de contar votos dos mesmos mortos...\nEu, que vivo como galego, nas ilhas da maraconesia espanhola, doulle o meu voto aos canarios e que metan as minhas cinzas nunha "urna" para espallar a mitade polo mar Atlántico e que deixen a outra mitade, para estercar os carballos do meu berce. (DORVISOU)\n10 de marzo de 2009, 21:24\nSorteo do "Meme do Traste Galego".´\nO número do sorteo da ONCE do día de onte (11 de Marzo) foi o 23488, polo que o gañador do Meme sería aquel que ten a terminación 88. Como non existe tal participante. Vólvese a sortear hoxe (día 12). Moita sorte.\nO postre ese o que dí é :"bótame"!!\n(No do "voto exterior" hai que amañalo, pero a la voz de ya!!!)\n12 de marzo de 2009, 15:35\nA clase politica sempre di que é necesario modificar este tema, pero ao final ninguén colle o boi polos cornos. Todos teñen intereses ocultos en que se manteña deste xeito. I eu, como cidadán, sintome estafado.\nA ver si dunha vez por todas esto se amaña, pero non so de "boquilla".\né um tema complicado porque... e se falamos dum filho de emigrante que só esteve aqui duas vezes mas depois é um dos pilares do centro galego? dos que promove as actividades no exterior? dos que lee até o último livro ou artigo publicado em galego ou sobre galiza? há farinha de todos os costais e assim como uns nem sequer saberiam colocar galiza no mapa outros "colaboram" como podem desde a distancia.\n15 de marzo de 2009, 1:20


Aínda que se segue a falar del coma da eterna promesa da Bande Dessinée francesa, os feitos e a súa obra declaran que Bastien Vivès, por méritos propios, xa é unha gran realidade e un dos autores chave para entender o actual panorama da BD.\nAtendendo o seu currículo, con trece albumes xa no mercado, poderíamos pensar que Bastien Vivès é un veterano artista con moitos anos de traxectoria sobre as costas, pero a sorpresa ven dada cando vemos que o seu DNI data o seu nacemento no 1984 e que todos estes albumes foron feitos en menos dun lustro dende o día de hoxe.\n“Sorprendente descubrimento”, “autor clave da actual Bande Desinée”, “pequeno xenio da BD”, estes, e moitos máis, son os eloxios verquidos sobre a súa obra e figura. Por suposto, tanta loa e loubanza por parte de crítica e público tamén xeran unha corrente de opinión negativa que cualifica ao autor coma un bluff mediático.\nUn autor que aporta unha nova sensibilidade á BD, coa que conecta dunha maneira especial co público feminino e que sen querer converteuse no cronista da súa xeración.\nXenio da BD ou autor sobrevalorado? Nestes casos, non hai unha resposta precisa e será tarefa de cada lector facerse unha opinión final.\nSen dúbida, o fenómeno Vivès comezou coa publicación do seu traballo: “El gusto del cloro (Diábolo)”. Un álbum co que acadou o premio coma autor revelación do Festival de Angulema no 2009 e que foi a gran tarxeta de presentación de Vivès cara o gran público tanto en Francia como noutros países, España incluída.\nEl gusto del cloro foi un sopro de aire fresco. Unha obra minimalista tanto na súa posta en escena coma polos seus escasos diálogos, onde Vivès relata os encontros casuais de dous adolescentes, rapaz e rapaza, nas súas sesións de natación nunha piscina cuberta. O peso da narración, chea de metáforas, recae no aspecto visual, con infinidade de detalles, nos xestos das personaxes, os movementos do corpo humano na piscina, e con viñetas de gran tamaño que conseguen introducir ó lector na aséptica e cristalina atmosfera dunha piscina, chegando a sentir na boca o sabor a cloro do que se fala no título.\nUn traballo que, a primeira vista, pode parecer unha intrascendental historia de namoramento, pero que páxina a páxina, descóbrese coma unha historia con moitos matices e niveis de lectura.\nDespois do éxito inmediato acadado co El gusto del cloro, Vivès, lonxe de caer no síndrome de Juan Rulfo, lánzase a unha frenética tarefa creativa que se traduce en dous novos albumes; “En mis ojos (Diábolo)” e “Amistad estrecha (Diábolo)”.\nVivès segue a indagar nos complexos procesos emocionais que conlevan as relacións amorosas entre adolescentes e na tenue fronteira que separa amizade e amor, situándoo nunha moi boa posición para converterse no cronista sentimental dunha xeración de mozos que se ven identificados nas súas historias.\nSe ben en Amistad estrecha, a narración e a experimentación quedan nun discreto segundo plano, cedendo todo o protagonismo ó argumento, o inquieto autor que Vivès leva dentro, non deixa pasar a oportunidade de usar en En mis ojos, tódalas armas que a narración gráfica pon nas súas mans. Dunha maneira subxectiva, Vivès cóntanos o proceso de namoramento dunha parella, centrando o punto narrativo nos ollos do protagonista, identificado claramente co lector, sendo cada unha das viñetas un reflexo da realidade que ven os seus ollos, sentindo o lector as mesmas dúbidas, a mesma inseguridade e a mesma paixón que o protagonista, conseguindo que experimentemos os mesmos sentimentos cos que experimenta o namorado protagonista.\nNo medio, a Vivès aínda lle queda tempo para realizar Por el Imperio (Diábolo), unha serie de tres tomos, cunha finalidade moito máis comercial, na que se nos conta as peripecias duns lexionarios romanos en busca de novos territorios que conquistar.\nPese a ser un traballo de encargo, no que Vivès só realiza a parte gráfica, sorprende coma cambia de rexistro, adaptándose a un relato histórico, con compoñentes fantásticas, sen perder un ápice de personalidade no camiño. Unha obra comercial e de encargo, pero 100% Vivès.\nA última pedra na construción do gran autor que xa é Vivès, ten o nome de “Polina (Diábolo)”. Cambiando a cor de anteriores traballos por un rigoroso branco e negro reforzado con grises, cun trazo sensual e preciso, Vivès volve ó terreo que domina e onnde se sente máis a gusto.\nA historia dunha rapariga nova, de nome Polina, que á idade de 6 anos, entra a formar parte da academia de danza do profesor Bojinski, e o seu periplo emocional e académico ata que xa é unha adulta. Cun maxistral uso da elipse, vemos como a xove bailarina convértese en toda unha estrela da danza, tendo coma resultado final unha preciosa historia na que Vivès consigue recrear plasticamente o complexo mundo da danza.\nÉxito e xuventude. Supoño que son dúas características que xuntas, inevitablemente. sempre conducen ó terreo da polémica e a controversia. Inútil debater sobre o sexo dos anxos. Eu gozo da obra de Bastien Vivès. Espero que despois de ler esta pequena introdución ó seu mundo creativo vos pasedes a formar parte do club.